Diari Oficial de la Generalitat Valenciana


Sumari del DOGV 218, del 14-01-1985 (1985/803783)

ORDRE de la Conselleria de Cultura, Educació i Ciència, d'11 de desembre de 1984, per la qual es convoquen ajudes per a estades breus de professors o personal investigador en universitats i centres d'investigació nacionals o estrangers.
--------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1984/12/11/(1)/dof/vci/html**

### Dades del document

Número de DOGV
:   218

Data del DOGV
:   14-01-1985

Secció del DOGV
:   DISPOSICIONS GENERALS

Número del document
:   1985/803783


Data del document
:   11-12-1984

Organisme emissor
:   Conselleria de Cultura, Educació i Ciència

Tipus de document
:   Ordre

Ordre de la Conselleria de Cultura, Educació i Ciència, d'11 de desembre de 1984, per la qual es convoquen ajudes per a estades breus de professors o personal investigador en universitats i centres d'investigació nacionals o estrangers.  
La Conselleria de Cultura, Educació i Ciència, dins del Programa de Política Científica a desplegar per la Direcció General d'Ensenyament Universitari i Investigació, té el propòsit d'afavorir l'actualització de coneixements i l'adquisició de noves tècniques d'investigació i docència, per al professorat universitari i el personal investigador adscrit a Universitats i Centres d'Investigació radicats en la Comunitat Valenciana.   
Per tal que aquesta actualització de coneixements puga efectuar-se de manera òptima, és voluntat de la Conselleria de Cultura, Educació i Ciència, oferir al professorat i personal investigador l'oportunitat d accedir a centres de prestigi, a través d'un sistema adient d'ajudes per a estades breus en Centres d'Investigació nacionals i estrangers.  
Fent ús de les atribucions que em confereix l?article 35 de la Llei de la Generalitat Valenciana 5/1983, de 30 de desembre, de Govern Valencià,   
ORDENE:   
Article únic  
Es convoca la concessió d'ajudes durant 1985-86 per a estades breus de professorat i personal investigador en Universitats i Centres d'Investigacions nacionals i estrangers, i s'aproven les bases per les quals es regeix, incloses com a Annex a aquesta Ordre.   
DISPOSICIONS FINALS  
Primera  
Queda facultada la Direcció General d'Ensenyament Universitari i Investigació perquè en l'àmbit de les seues competències dicte les resolucions o instruccions que considere necessàries per a dur a terme el que disposa aquesta Ordre.   
Segona  
Aquesta Ordre entrarà en vigor el mateix dia en què siga publicada al Diari Oficial de la Generalitat Valenciana.   
València, 11 de desembre de 1984.   
El Conseller de Cultura, Educació i Ciència,  
CEBRIA CISCAR I CASABAN  
A N N E X  
BASES PER A LA CONCESSIO D'AJUDES PER A ESTADES BREUS DE PROFESSORAT I PERSONAL INVESTIGADOR EN CENTRES D'INVESTIGACIO NACIONALS I ESTRANGERS  
I. REQUISITS PER A LA CONCESSIO D?AJUDES  
a) Ser professor o personal investigador adscrit a les Universitats de la Comunitat Valenciana, Centres del Consell Superior d?investigacions Científiques radicats en la Comunitat Valenciana i altres Centres d'Investigació d'aquella, sempre que tinguen personalitat jurídica pròpia i manquen de finalitat lucrativa.   
Es considerarà el grau de doctor, en el moment de la sol·licitud com a mèrit preferent.   
b) Haver exercit labor docent o investigadora ininterrompudament durant els darrers tres anys.   
c) Haver obtingut autorització expedida per l'autoritat universitària competent per a interrompre l'activitat docent i investigadora o, si fa al cas, per la Direcció del Centre d'Investigació corresponent.   
d) Haver estat admés al Centre d'Investigació elegit. En el supòsit de trobarse en fase de tramitació en el moment de formalitzar la sol·licitud, caldrà adjuntar fotocòpia de la correspondència mantinguda amb les autoritats acadèmiques o investigadores dels centres de referència.   
e) Informe del director del Centre on treballa actualment, consultat el cap del departament, si n'hi hagués, que especifique la conveniència i la utilitat de realitzar l'estada al Centre sol·licitat.   
f) Acreditar la suficiència en el coneixement de l'idioma del país on radique la Universitat o Centre sol·licitat; aquest requisit podrà ser substituït, a criteri de la Comissió Seleccionadora, per un bon coneixement de l'anglés.   
g) No ser beneficiari de cap altra beca o ajuda amb idèntica finalitat.   
II. PERIODE DE SOL·LICITUD RESOLUCIO  
a) Les sol·licituds podran ser presentades a partir de l'endemà de la publicació d'aquesta convocatòria al Diari Oficial de la Generalitat Valenciana, dues vegades per any. La primera durant els 15 primers dies de febrer de 1985, i la segona durant els 15 primers dies de maig de 1985. La resolució de la primera convocatòria serà abans del 15 de març de 1985, i la resolució de la segona convocatòria es farà abans del 15 de juny de 1985.   
b) Els impresos de sol·licitud estaran a disposició dels interessats en la Direcció General d'Ensenyament Universitari i Investigació de la Conselleria de Cultura, Educació i Ciència de la Generalitat Valenciana, i als Vice-rectorats d'Investigació de les Universitats de la Comunitat Valenciana.   
c) Les sol·licituds, juntament amb els documents requerits, adreçades a la Direcció General d'Ensenyament Universitari i Investigació, hauran de ser presentades al Registre General de la Conselleria de Cultura, Educació i Ciència, carrer Miquelet 5, 46771 -València, o per qualsevol altres dels mitjans establerts a l'article 66 de la Llei de Procediment Administratiu.   
III. DOTACIO  
Les ajudes que es convoquen inclouen:   
a) Bitllet d'anada i retorn, o l'import equivalent, per la ruta més directa i en classe turista.   
b) L'import de les ajudes el fixarà la Comissió de Selecció en funció del període d'estada en el Centre d'Investigació i del lloc en què aquest radique.   
IV. DURACIO DE LA BECA  
Les ajudes que es convoquen tindran una durada entre un i tres mesos. Els beneficiaris hauran de notificar a la Direcció General d'Ensenyament Universitari i Investigació la data d'incorporació al centre elegit.   
V. SELECCIO DE CANDIDATS  
La selecció de candidats l'efectuarà el Consell de Política Científica i Tecnològica de la Generalitat Valenciana.   
Efectuada la selecció, el Consell de Política Científica i Tecnològica de la Generalitat Valenciana proposarà a la Direcció General d'Ensenyament Universitari i Investigació el període de duració de la beca de cada candidat proposat. La resolució final de la Direcció General d'Ensenyament Universitari i Investigació, que serà publicada al Diari Oficial de la Generalitat Valenciana, inclourà el nombre de mesos concedits al sol·licitant seleccionat.   
El Consell de Política Científica i Tecnològica tindrà la facultat de resoldre els dubtes que puguen sorgir en la interpretació d'aquestes bases, i la possibilitat d'entrevistar els candidats quan ho considere oportú.   
VI. OBLIGACIONS DELS BENEFICIARIS  
a) Complir amb aprofitament les distintes etapes del Pla de treball.   
b) Presentar, al final del període de l'ajuda, una memòria de la labor efectuada, contenint l'informe del responsable del Centre estranger.   
c) Obligació de notificar al Servei de Política Científica de la Direcció General d'Ensenyament Universitari i Investigació l'arribada a la Universitat o Centre, indicant l'adreça particular i qualsevol altre canvi de residència o viatges.   
d) Fer constar en qualsevol publicació resultant, que aquesta ha estat realitzada amb una ajuda de la Conselleria de Cultura, Educació i Ciència de la Generalitat Valenciana.   
e) L'incompliment d?alguna de les obligacions anteriorment ressenyades podrà suposar la rescissió de la beca per la Direcció General d'Ensenyament Universitari i Investigació, així com reclamar la devolució de les quantitats percebudes.


Còpia Permalink ELI